Waarnemende premier in Noordwes aangestelPremier Supra Mahumapelo. Foto: ANA Supra Mahumapelo, premier van Noordwes, sal dalk nie nou uit sy amp bedank soos hy Dinsdag aangevoer het nie, maar hy is wel tans met verpligte verlof. Sussana Dantjie, waarnemende provinsiale sekretaris van die ANC, het gesê die provinsiale uitvoerende komitee het Mahumapelo opdrag gegee om met verlof te gaan. “Ons het as die uitvoerende komitee besluit dat hy met verlof moet gaan en dat ŉ waarnemende premier aangestel moet word. Ons sal dit van daar af verder voer. Ons het nie ŉ tydsraamwerk hieroor vasgestel oor presies wanneer hy dit moet doen nie. Ons wag om van hom te hoor.” Mahumapelo het egter nie lank geneem om oor dié verpligte verlof te besluit nie en Wendy Nelson, die Noordwes-LUR vir finansies, ekonomiese en ondernemingsontwikkeling, is Woensdagaand as waarnemende premier van die provinsie aangestel. Die ANC se uitvoerende komitee in Noordwes het egter beklemtoon dat Mahumapelo steeds premier is en dat Nelson slegs waarneem terwyl Mahumapelo met verlof is. Die DA het dié aanstelling van Nelson as skokkend bestempel. “LUR Nelson het haar vermoë in die departement van finansies en ondernemingsontwikkeling ten toon gestel waar sy heeltemal misluk het. Daar is geen vertroue in haar integriteit nie, aangesien sy ŉ openlike ondersteuner en bondgenoot van Supra is. Albei was in Dubai op ŉ onverklaarde reis wat betaal is met belastingbetalers se geld,” het Joe McGluwa, provinsiale leier van die DA, gesê. Die ANC moes dan ook sy amptelike verklaring wat hy Dinsdagaand uitgereik het om Mahumapelo se bedanking te verwelkom, terugtrek. Dantjie het verduidelik dat die ANC-leierskap besluit het om Mahumapelo “as premier te ontplooi” en dat hy daarom nie uit dié pos kan bedank sonder die partyleierskap se goedkeuring nie. “Dit is daarom dat die provinsiale uitvoerende komitee besluit het om Dinsdagaand se verklaring terug te trek. Ons vra om verskoning vir die ongerief wat die verklaring veroorsaak het. Ons moes eintlik gewag het totdat die uitvoerende komitee vergader het, soos hulle vandag [Woensdag] gedoen het,” het Dantjie gesê.